Θύελλα σε μητρική καρδιά

Η ταινία Θύελλα σε μητρική καρδιά (Αγγλικός τίτλος Mildred Pierce) είναι ένα φιλμ νουάρ, παραγωγής 1945 σε σκηνοθεσία Μάικλ Κερτίζ, με πρωταγωνίστρια τη Τζόαν Κρόφορντ. Ήταν η πρώτη ταινία της Κρόφορντ αφότου άφησε την εταιρία παραγωγής Metro-Goldwyn-Mayer και η ταινία που της χάρισε το Όσκαρ Α΄ Γυναικείου Ρόλου. Η ταινία βασίζεται στο αστυνομικό μυθιστόρημα του Τζέιμς Μ. Κέιν με τίτλο Μίλντρεντ Πιρς και τη διασκευή του σεναρίου έκαναν οι Ράναλντ Μακ Ντούγκαλ, Γουίλιαμ Φόκνερ και Κάθριν Τέρνεϊ, ενώ στην παραγωγός της ταινίας ήταν ο Τζέρι Γουόλντ. Η ταινία προτάθηκε για έξι βραβεία Όσκαρ.

 Μετά το διαζύγιο από τον πρώτο της σύζυγο Μπερτ (Μπρους Μπένετ) η Μίλντρεντ Πίρς (Τζόαν Κρόφορντ) μια νοικοκυρά προσπαθεί να αναθρέψει μόνη της τις δυο τους κόρες. Η μεγάλη της κόρη Βίντα (Αν Μπλάιθ) είναι ένα κακομαθημένο και άπληστο πλάσμα που έχει μάθει μόνο να ζητά κι η Μίλντρεντ που της έχει αδυναμία δεν της στερεί τίποτα. Αναγκάζεται να δουλέψει προκειμένου να ικανοποιήσει τις παράλογες απαιτήσεις της Βίντα και σιγά σιγά καταφέρνει να αναδειχτεί στον εργασιακό τομέα ως ικανότατη επαγγελματίας. Η Μίλντρεντ είναι πλέον ιδιοκτήτρια μεγάλης αλυσίδας εστιατορίων, όταν η άπληστη και ανικανοποίητη Βίντα προσπαθεί να εξαπατήσει το γόνο μιας καλής οικογενείας προκειμένου να την παντρευτεί. Όταν τα σχέδια της Βίντα ναυαγούν η Μίλντρεντ αναγκάζεται να παντρευτεί ένα γυναικά αριστοκράτη, τον Μόντε Μπέραγκον (Ζάκαρι Σκοτ), για να παρέχει καλύτερη κοινωνική θέση στην κόρη της. Όμως η απληστία της κόρης της κι ο καιροσκοπισμός του νέου της συζύγου οδηγούν σε ένα μυστηριώδες έγκλημα. Το φιλμ νουάρ αυτό, βασισμένο στο ομώνυμο μυθιστόρημα του Τζέιμς Μ. Κέιν (επίσης υπεύθυνο για το Ο ταχυδρόμος χτυπάει πάντα δυο φορές (The Postman Always Rings Twice) και για το Κολασμένη αγάπη (Double Indemnity) που μεταφέρθηκαν επίσης στη μεγάλη οθόνη), πέρασε από σαράντα κύματα μέχρι να μεταφερθεί στη μεγάλη οθόνη. 8 σεναριογράφοι επιστρατεύτηκαν μέχρι να βρεθεί το κατάλληλο σενάριο, ενώ στο τιμόνι της σκηνοθεσίας βρέθηκε ο Μάικλ Κερτίζ (σκηνοθέτης της ταινίας Καζαμπλάνκα) εφόσον αρχικά απορρίφθηκε ο Βίνσεντ Σέρμαν. Ο Τζακ Γουόρνερ είχε αγοράσει τα δικαιώματα του μυθιστορήματος από τον Κέιν σκεπτόμενος τη Μπέτι Ντέιβις για το ρόλο της Μίλντρεντ. Η Ντέιβις που εκείνη την περίοδο βρισκόταν στο απόγειο της επιτυχίας και θεωρούνταν η πιο ισχυρή γυναίκα στο Hollywood απέρριψε το ρόλο θεωρώντας τον εαυτό της πολύ νέο για να έχει 17χρονη κόρη. Η Ροζαλίντ Ράσελ επίσης απέρριψε το ρόλο, ενώ η Μπάρμπαρα Στάνγουικ και η Αν Σέρινταν ενδιαφέρθηκαν για εκείνον. Εκείνη την περίοδο η Κρόφορντ είχε μόλις αφήσει την MGM κι είχε υπογράψει συμβόλαιο με τη Warner, η καριέρα της βρισκόταν σε κακά χάλια καθώς επί σειρά 4 ετών θεωρούταν Δηλητήριο των ταμείων, οι ταινίες της δεν πουλούσαν πλέον κι είχε περάσει στα αζήτητα. Η Κρόφορντ έδειξε ενδιαφέρον για την ταινία και παρά το γεγονός ότι οι σχέσεις της με τον Μάικλ Κερτίζ δεν ήταν οι καλύτερες δέχτηκε να περάσει από ακρόαση για το ρόλο τον οποίο και κέρδισε. Η ταινία έγινε μεγάλη εισπρακτική επιτυχία και αναβίωσε την καριέρα της. Παρά το γεγονός ότι ο Τζέιμς Μ. Κέιν έχει χαρακτηριστεί συχνά συγγραφέας του εγκλήματος, το μυθιστόρημα Μίλντρεντ Πιρς αποτελούσε περισσότερο ψυχολογική μελέτη στα άδυτα της ανθρώπινης ψυχής που συνδύαζε στοιχεία μελοδράματος με στοιχεία από αστυνομικό θρίλερ. Στη διασκευή του σεναρίου προστέθηκε και το έγκλημα του δεύτερου συζύγου της Μίλντρεντ, προκειμένου να επέλθει δραματική κορύφωση. Το μυθιστόρημα καλύπτει μια χρονική περίοδο διάρκειας 9 ετών (από το 1931 μέχρι και το 1940). Το σενάριο της ταινίας περιγράφει όμως τα γεγονότα αυτά σε μια χρονική περίοδο 4 ετών. Έτσι οι χαρακτήρες στην ταινία δε φαίνεται να μεγαλώνουν. Η εμφάνιση τόσο της Μίλντρεντ, όσο και της κόρης της Βίντα, δεν αλλάζει με την πάροδο των χρόνων. Στην ταινία η Μίλντρεντ εμφανίζεται περισσότερο ως αυτοδημιούργητη γυναίκα, η οποία πλουτίζει υπερβολικά, ενώ η Βίντα που στο μυθιστόρημα εμφανίζεται ως ιδιαίτερα ταλαντούχα και πανούργα, στην ταινία δεν εμφανίζει αυτά τα χαρακτηριστικά. Όλες οι αναφορές στην οικονομική κρίση και την ποτοαπαγόρευση, που έπαιζαν σημαντικό ρόλο στο μυθιστόρημα, έχουν αφαιρεθεί από την ταινία. Η ταινία έλαβε έξι υποψηφιότητες για όσκαρ χαρίζοντας στην Κρόφορντ το πρώτο και μοναδικό της όσκαρ. Τη βραδιά της απονομής η Κρόφορντ φοβούμενη πιθανή ήττα επικαλέσθηκε ασθένεια και παρέμεινε σπίτι ακούγοντας τα αποτελέσματα από το ραδιόφωνο. Η νίκη της σηματοδότησε την επιστροφή της στα κινηματογραφικά δρώμενα και μεγάλωσε την έχθρα της με τη Μπέτι Ντέιβις, μια έχθρα που είχε ως αποκορύφωμα τα παρασκήνια των γυρισμάτων της ταινίας του 1962 Τι απέγινε η Μπέιμπι Τζέιν; (Whatever Happened To Baby Jane). Βράβευση: Α’ Γυναικείου Ρόλου – Τζόαν ΚρόφορντΥποψηφιότητα: Καλύτερης Ταινίας – Τζέρι Γουόλντ Σκηνοθεσίας – Μάικλ Κερτίζ Β’ Γυναικείου Ρόλου – Αν Μπλάιθ Β’ Γυναικείου Ρόλου – Ιβ Άρνεν Φωτογραφίας - Έρνεστ Χάλερ Τον Απρίλιο του 2010, η Κέιτ Γουίνσλετ ξεκίνησε τα γυρίσματα μιας μίνι σειράς 5 επεισοδίων υποδυόμενη τον πρωταγωνιστικό ρόλο, βασισμένη στο μυθιστόρημα του Τζέιμς Μ. Κέιν. Τη σκηνοθεσία ανέλαβε ο Τοντ Χέινς και συμπρωταγωνιστούν οι Γκάι Πιρς και Έβαν Ρέιτσελ Γουντ. Η σειρά ξεκίνησε να προβάλλεται από το αμερικανικό κανάλι HBO στις 27 Μαρτίου 2011 και ολοκληρώθηκε στις 10 Απριλίου 2011. Η ταινία "Θύελλα σε μητρική καρδιά" στο imdb Η ταινία "Θύελλα σε μητρική καρδιά" στο cine.gr